وضعات وزارة الخارجية الهولندية رهن إشارة الهولنديين وحتى المهاجرين اللي كيقررو يسافرو لبلدان أخرى فهذ الفترة اللي انتشر فيها فيروس “كورونا” المستجد، ومن ضمنهم المغرب، مجموعة من النصائح والإرشادات الصحية اللي خصهم يتبعوها. بالنسبة للمغرب، الخارجية الهولندية دقات ناقوص الخطر للمغاربة/ الهولنديين أو الهولنديين اللي بغاو يسافرو ليه، ونصحاتهم باش يردو البال من حوادث السير اللي كتوقع أكثر ما يردو البال ل”كورونا”، على اعتبار ان آخر الأرقام الرسمية كتقول بللي المغرب 21 شخص مات بسباب الحوادث فالمدن، وألفين و211 تصابو بجروح غير فالسيمانة اللي فاتت. وزارة الخارجية الهولندية، فالموقع ديالها الرسمي، استنتجات بللي أغلب حوادث السير اللي كتوقع كتكون فالعطل وليجور فيريي، وفهذ الفترات بالضبط خاص المسافرين يتوكَضو شوية، وإلى وقعلهم اي مشكل يتصلو ب”الأمن الطرقي” و”المصلحة الصحية”. بالنسبة لفيروس “كورونا”، قالت الخارجية الهولندية بللي هولندا ماباغاش بأي وجه كان تكون سبب فتفشي الفيروس فمختلف أنحاء العالم، ونصحات المسافرين ديالها باش يراقبو الصحة ديالهم قبل مايسافرو للمغرب وبعد ما يسافرو، وينفذوا تعليمات الوقاية اللي دايراها وزارة الصحة المغربية. من جهة أخرى كتقول وزارة الخارجية بللي المغرب داير جميع الاحتياطات باش يتصدى للتهديدات الإرهابية، لكن واخا هكذاك، المواطنين الهولنديين خاصهوم يحضيو راسهم. ووضعات وزارة الخارجية الهولندية درجة الخطورة اللي ممكن تعترض السلامة الصحية والأمنية ديال المسافرين على حساب كل بلاصة فالخريطة المغربية، اعتبرات بللي فالحدود الشرقية الجنوبية مع موريتانيا كاين ريسك بزاف وممنوع السفر، فالصحراء المغربية والحدود الشرقية مع الجزائر كاين ريسك متوسط، وفالشمال دالمغرب يمكن للإنسان يسافر بلا مايخاف. 
الخارجية الهولندية كتنصح مواطنيها اللي مسافرين للمغرب: ردو بالكم من الكسايد كثر من “كورونا”